Lynne Brown

**Lynne Brown** (o o tshotsweng ka Lwetse a le masome mabedi le borataro ngwaga wa 1961) ke mopolotiki wa kwa Aforika Borwa o e neng e le tona wa pele wa dikgwebo tsa setshaba le moeteledipele wa pele wa kgaolo ya Kapa Bophirima. O tsholetswe kwa Cape Town, a golela kwa Mitchells Plain. O ne a thapiwa e le moteledipele wa Kapa Bophirima morago ga go ithola marapo ga ga Ebrahim Rasool ka Phukwi 2008. Pele,e ne e le tona wa tlhabololo itsholelo le bojanala. Ke leloko la African National Congress (ANC) le leloko le le tlhophilweng la komiti ya yone go tswa ka 2007 go tsena 2012. Ke motho wa ditso tse di tlhakaneng, e ne e le moeteledipele wa bone wa lotso lo lo tlhakaneng wa Kapa Bophirima, wa bobedi go tswa mo ANC, wa ntlha o o ratanang le batho ba bong jo bo tshwanang le jwa gagwe phatlalatsa go thapiwa mo maemong a khuduthamaga mo dipusong tsotlhe tsa Aforika.

## Tiro ya sepolotiki
Brown e ne e le modulasetilo wa lekgotla la banana la Mitchell's Plain ka 1979 le leloko la lekgotla la bomme ba ba ikopanetseng ka 1979 go tsena 1985. E ne e le leloko la lekgotla la bonne go tswa ka 1985 go tsena 1990, a bereka e le ofisara ya thuto le mokwaledi wa kgaolo. O ne a na le seabe mo go tlhamiweng ga United Democratic Front ka 1983 go fitlhelela e phatladiwa ka 1991, a bereka e le leloko la komiti ya madi.

Brown o nnile leloko la ANC ka 1987 a tlhophilwe mo komiting ya kgaolo le ya pereko ka 1999. O berekile e le mokwaledi wa kgaolo ya Kapa Bophirima wa lekgotla la bomme la ANC  fa e sale ka 1990. Go tsaya karolo ga gagwe mo thutong go tsweletse le morago ga dingwaga tsa gagwe tsa go ruta. E ne e le leloko la lekgotla la porojeke ya thuto, gompieno ke leloko la lekgotla la porojeke ya ditirelo tsa tlaleletso thuto. Ke motlhami le mookamedi wa Women's College ka 1990. Ka 1994 le ka 1999 o ne a tlhophiwa e le leloko la ofisi ya peo molao ya Kapa Bophirima la ANC. E ne e le modulasetilo wa dikomiti tsa setshaba le botsogo, a bereka gape e le motlhokomedi wa wa ANC le motlhokomedi mogolo mo ofising ya peo molao. O eme e le ntlhopheng wa ANC wa mmatoropo wa Cape Town ka 1999, a bereka e le tona wa madi, tlhabololo itsholelo le bojanala go fitlhelela a tlhatlosiwa maemo go nna moeteledipele ka 2008.

ANC  e ne ya latlhegelwa ke taolo ya kgaolo ka ditlhopho tsa 2009, ka Democratic Alliance e iponela ditlhopho di le masome mabedi le bobedi tsa manno a a masome mane le bobedi a palamete ya kgaolo. Ntlhopheng wa moeteledipele wa DA Hellen Zille o ne a tlhatlhama Brown ka Motsheganong a le malatsi a marataro ngwaga wa 2009. O berekile e le moeteledipele wa phathi ya kganetso ya semmuso go tswa ka 2009 go tsena Motsheganong 2014, fa a thapiwa ke tautona wa pele Jacob Zuma mo khuduthamageng ya gagwe e  le tona wa dikgwebo tsa setshaba.

Seemo sa sepolotiki sa ga Lynne Brown se ne se sa wele morago ga patlisiso ya Eskom. O ne a re potsoloso ya Eskom e tshwana le kgotlatshekelo ya metshameko morago ga mmueledi wa lekgotla la Eskom Khulani Qoma a sena go mmitsa moaki mo seabeng sa gagwe mo go gapiweng ga lephata la motlakase. O ne a ganetsa gore o badile melaetsa ya Gupta, le ntswa a ne a e amogetse go tswa kwa go Natasha Mazzone, a ganetsa le goretautona Jocob Zuma o ne a mmiditse morago ga go kopana le Zola Tsotsi (modulasetilo wa Eskom  wa nako eo), bokopano jo bo neng jwa baka go seegelwa kwa thoko ga babereki ba maemo a a kwa godimo, Tshediso Matona, Dan Marokane, Tsholofelo Molefe le Matsheka Koko. O ne a ganetsa gore o itse Tony Gupta le Salim Essa morago ga gore Tsotsi a bue a le mo maikanong gore Brown o ne a mo laleditse kwa ntlong ya gagwe, Tony Gupta le Salim Essa ba le teng.

Ka Tlhakole 2018, o ne a ntshiwa mo khuduthamageng ya ga tautona Cyril Ramaphosa, a tlhatlhamiwa ke Pravin Gordhan, a felela a ithola marapo a bo palamente jwa ANC.

## Komiti ya go gapiwa ga lefatshe
Komiti ya go gapiwa ga lefatshe, e e itsegeng botoka ka leina la Zondo Commision, e ne ya upulola gore Brown, fa a bereka e le tona wa dikgwebo tsa setshaba, o ne a thapa batho ba le mmalwa mo lekgotleng la Eskom ka 2014 le 2015 a sa sala ditsamaiso morago, le gore Brown o reteletswe ke go ela tlhoko dikgakololo tse di mo letlotlong la lephata la dikgwebo tsa setshaba (DPE). Ditiro tsa gagwe di ne tsa fitlhelwa di bakile go thapiwa ga batho ba le mmalwa ba ba itsaneng le Salim Essa le lolwapa loora Gupta, le ba le bantsi ba ba senang maitemogelo ape e le baokamedi ba dikgwebo tsa lefatshe.

Mo mokwalong wa maikano o o yang kwa komiting ya Zondo ka 2021, Brown o ne a tlhalosa gore ga a itse Salim Essa le gore o ne a sala tsamaiso morago tsea di neetsweng ke DPE. Le fa go ntse jalo, komiti e ne ya lemoga fa a itsane Salim Essa. Komit e ne ya upolola motseletsele wa dipuisano tsa mogala gareng ga ga Brown le Salim Essa ka 2014. Komiti e ne ya upolola le motseletsele wa melaetsa gareng ga ga Brown, mothusi wa gagwe Kim Davids le akhaonto ya "mogwebi" - leina le e seng la boammaruri le go neng ga lemogiwa e le le Salim Essa a le dirisang. Komiti e ne ya lemoga gape gore ditiro tsa ga Brown, di fapaana le mafoko a gagwe, a gore ka nnete o reteletswe ke go dirisa ditsamaiso le dikgakololo tsa DPE, le gore o isitse papatso fela mo dipampiring tsa dikgang a laletsa batho botlhe go ikwadisetsa go tlhophiwa go nna maloko a lekgotla. Komiti ya ga Zondo e ne ya lemoga gore bosupi bo supa sentle gore Brown o itse Salim Essa le gore o nnile le seabe mo go gapiweng ga Eskom.

Komiti e ne ya lemoga fa Brown a dirisitse maemo a gagwe go rotletsa go thapiwa ga batho ba ba amang le Gupta go nna maloko a lekgotla mo dikomponeng tsa puso di le mmalwa di akaretsa Eskom, Transnet le Denel. Potsoloso ya palamente e ne ya lemoga fa Brown le o a neng a mo tlhatlhama Malusi Gigaba, ba nnile botlhaswa mo go direng maikarabelo a bone.

## Botshelo jwa gagwe
Brown o ratana le batho ba bong jo bo tshwanang le jwa gagwe, a sa iphitlhe.

## Metswedi